Testvéreim
Aki szegény s nincs egyebe,
Csak a barna kis kenyere
S kenyerének kesernyéje:
Az szívemnek mind testvérje!

Aki fárad évről-évre,
A céljához sose érve
S fére-útra sose tér le:
Az szívemnek mind testvérje!

A virágot ki szereti,
Öntözgeti, becézgeti,
S félti őket, baj ne érje:
Az szívemnek mind testvérje!

A jó Istent aki hiszi,
Aki lelkét hozzáviszi,
Aki gyakran néz az Égre:
Az szívemnek mind testvérje!

Alig nyiló rózsafánknak,
Sírva-síró kis Hazánknak
Ki balzsamot hoz sebére:
Az szívemnek mind testvérje!

versek